བཻ་རོ་ཙ་ན་ནི་སངས་སུ་ཏའི་སྐད་ཡིན་པ་དང་།བོད་སྐད་དུ་བསྒྱུར་ན་རྣམ་པར་སྣང་མཛད་ཞེས་པའི་དོན་ཡིན།བན་བོན་གཉིས་ཀའི་ལོ་རྒྱུས་ནང་དུ་སྐད་གྲགས་ཤིན་ཏུ་ཆེ།བཻ་རོའི་འཁྲུངས་ཡུལ་ནི་ལྷ་སའི་སྙེ་མོ་ཐང་སྟེ་ད་ལྟ་སྙེ་མོ་རྫོང་ཟངས་རི་ཆུས་བ་གོར་གྲོང་བའི་ཁོངས་སུ་གཏོགས།ཡབ་ལ་བ་གོར་ཧེ་འདོད་དམ་གན་ཇག་བ་གོར་ཡང་ཟེར།བོན་གྱི་དཔེ་ཆ་རྣམས་སུ་བ་གོར་དོད་དེ་རྒྱལ་བ་ཟེར།དེ་དང་ཡུམ་བྲམ་ཟེ་དཀར་སྐྱིད་དམ་བྲམ་ཟེ་ཀ་བཟའ་སྒྲོན་མ་གཉིས་ཀྱི་སྲས་སུ་དུས་རབས་བརྒྱད་པ་ཁྲི་སྲོང་ལྡེ་བཙན་དང་དུས་མཉམ་ཙམ་ལ་སྐུ་འཁྲུངས།ཆུང་དུས་ཀྱི་མིང་ལ་གན་ཇག་ཐང་ཏའམ་བ་གོར་རིན་ཆེན་བློ་གསལ་ཞེས་འབོད།རྗེ་སུ་རྒྱལ་པོ་ཁྲི་སྲོང་དང་འགྲོགས་ཏེ་བསམ་ཡས་ལོ་ཙཱའི་གླིང་དུ་ཕེབས་ཏེ་ལོ་ཙ་དང་ཆོས་ཕྱོགས་ལ་སྦྱང་བ་མཛད་པས་མཚན་ལ་བཻ་རོ་ཙ་ན་ཞེས་གྲགས་ཏེ།བོད་ཀྱི་རྒྱལ་པོའི་བུ་ཚབ་བྱས།དཔེར་ན་རྡོ་རྗེ་གླིང་པའི་གཏེར་བོན་བཻ་རོའི་རྣམ་ཐར་ལས།ཡབ་ནི་བ་གོར་དོད་དེ་རྒྱལ་བ་དང་།།ཡུམ་ནི་བྲམ་ཟེ་ཀ་བཟའ་གསལ་སྒྲོན་གཉིས།།སྲས་ནི་བ་གོར་རིན་ཆེན་བློ་གསལ་བཏགས།།དང་པོ་ཞང་ཞུང་གཡུང་དྲུང་བོན་ལ་སྤྱད།།བར་དུ་རྒྱ་གར་དམ་པའི་ཆོས་སྒོར་ཞུགས།།ཐ་མ་བོད་ཀྱི་རྒྱལ་པོའི་མཆོད་གནས་བཀུར།།བཻ་རོ་ཙ་ན་བོན་ཆོས་ཕུང་པོར་གྲགས།།དེ་བཞིན་ཏུ་ཨོ་རྒྱན་པའི་བཀའ་ཐང་ལས།བཻ་རོ་ཙ་ནས་བོན་ཆོས་འདྲེས་མར་བསྒྱུར།།བོན་བསྒྱུར་ནང་ཏུ་གན་ཇག་ཀང་ཏ་བྲིས།།ཞེས་མདོ་བསྒྱུར་བའི་སྐབས་སུ་ཞང་ཡེ་ཤེས་སྡེ་དང་།རྫོགས་ཆེན་བསྒྱུར་བའི་སྐབས་སུ་བཻ་ར་ཙ་ནར་འབོད།སྨན་བསྒྱུར་ནང་དུ་ཆོས་འབར་བྱ་བ་དང་།རྩིས་བསྒྱུར་ནང་དུ་ཨིན་དྲ་བཻ་རོ་འབོད།བོན་བསྒྱུར་ནང་དུ་གན་ཇག་ཐང་ཏ་འབོད།ཞེས་ཁོང་ལ་མཚན་མི་འདྲ་བ་ཁ་ཤས་ཡོད་པར་མ་ཟད་བན་བོན་གཉིས་ཀའི་ལོ་རྒྱུས་ནང་དུ་སྐད་གྲགས་ཤིན་ཏུ་ཆེའོ།།དེས་འདིར་བོན་དང་འབྲེལ་བའི་བཻ་རོའི་ལོ་རྒྱུས་ངོ་སྤྲོད་དང་ཆོས་སམ་བན་དེ་དང་འབྲེལ་བའི་བཻ་རོའི་ལོ་རྒྱུས་མདོ་བསྡུས།བན་བོན་རྫོགས་ཆེན་བར་གྱི་འབྲེལ་བ་ལ་དཔྱད་པ་མདོར་བསྡུས།